S M E R N I C A
na vybavovanie sťažností a petícií
(č. z. 73004 / 2006 /OKS)

Článok 1
Všeobecné ustanovenia

(1)	Smernica upravuje základné pojmy, zásady, príslušnosť a postup pri prijímaní, evidovaní, vybavovaní a kontrole vybavovania sťažností, petícií a iných podaní na Ministerstve zdravotníctva Slovenskej republiky (ďalej len „ministerstvo“).

(2)	Táto smernica sa nevzťahuje na sťažnosti štátnych zamestnancov ministerstva vo veciach vykonávania štátnej služby podľa § 50 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov.

(3)	Prijímanie, evidovanie, vybavovanie a kontrola vybavovania sťažností a petícií sa na ministerstve vykonáva v súlade s platnými právnymi normami, predovšetkým so:
•	zákonom č. 152/1998 Z. z. o sťažnostiach (ďalej len „zákon o sťažnostiach“),
•	zákonom č. 85/1990 Zb. o petičnom práve v znení zákona č. 242/1998 Z. z. (ďalej len „zákon o petičnom práve“),
•	zákonom č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov, 
•	zákonom č. 578/2004 Z. z. o poskytovateľoch zdravotnej starostlivosti, zdravotníckych pracovníkoch, stavovských organizáciách v zdravotníctve a o zmene a doplnení niektorých zákonov v znení neskorších predpisov,
•	zákonom č. 581/2004 Z. z. o zdravotných poisťovniach, dohľade nad zdravotnou starostlivosťou a o zmene a doplnení niektorých zákonov,
•	zákonom č. 140/1998 Z. z. o liekoch a zdravotníckych pomôckach v znení neskorších predpisov,
•	zákonom č. 139/1998 Z. z. o omamných látkach a psychotropných látkach a prípravkoch v znení neskorších predpisov,
•	zákonom č. 126/2006 Z. z. o verejnom zdravotníctve a o zmene a doplnení v znení neskorších predpisov,
•	zákonom č. 538/2005 Z. z. o prírodných liečivých vodách, prírodných liečebných kúpeľoch, kúpeľných miestach a prírodných minerálnych vodách a o zmene a doplnení niektorých zákonov  a pod.  

Článok 2
Základné pojmy 

(1)	Sťažnosť je podľa § 3 zákona o sťažnostiach podanie fyzickej osoby alebo právnickej osoby (ďalej len „sťažovateľ“), ktorým
a)	sa domáha ochrany svojich práv alebo právom chránených záujmov, pretože došlo k ich porušeniu alebo ohrozeniu činnosťou alebo nečinnosťou orgánu verejnej správy,
b)	upozorňuje na konkrétne nedostatky, najmä na porušenie všeobecne záväzných právnych predpisov, ktorých odstránenie si vyžaduje zásah orgánu verejnej správy.

(2)   Anonymná sťažnosť podľa § 8 zákona o sťažnostiach je sťažnosť, v ktorej 	sťažovateľ, fyzická osoba, neuvádza svoje meno, priezvisko a adresu a 	právnická osoba neuvádza svoj názov a sídlo.

(3)    Za sťažnosť sa nepovažuje podanie:
a)	poslané ako dopyt alebo žiadosť, ktorým  sa právnická osoba alebo fyzická osoba nedomáha ochrany svojich práv,
b)	upozorňujúce na nesprávnu činnosť iného orgánu verejnej správy,
c)	ktorého vybavovanie je upravené osobitným predpisom ,
d)	proti rozhodnutiu orgánu verejnej správy vydanému v správnom konaní, ak je zrejmé, že podanie možno vybaviť v správnom konaní,
e)	ktoré je podnetom na kontrolu.

(4)  Petícia je podľa § 1 zákona o petičnom práve žiadosť, návrh alebo sťažnosť, s ktorou sa občan alebo skupina občanov obracajú na štátne orgány a orgány územnej samosprávy vo veciach verejného alebo iného spoločného záujmu. Petíciou sa nesmie zasahovať do nezávislosti súdu. Petícia nesmie vyzývať k porušovaniu ústavy a zákonov, popieraniu alebo obmedzovaniu osobných, politických alebo iných práv osôb pre ich národnosť, pohlavie, rasu, pôvod, politické alebo iné zmýšľanie, náboženské vyznanie a sociálne postavenie, alebo k roznecovaniu nenávisti a neznášanlivosti z týchto dôvodov alebo k násiliu alebo hrubej neslušnosti. 

Článok 3
Príslušnosť pre vybavovanie sťažností a petícií 

(1)	Na vybavenie sťažnosti je v súlade s § 11 zákona o sťažnostiach príslušný minister zdravotníctva Slovenskej republiky (ďalej len „minister“).

(2)	V záujme včasného prešetrenia a vybavenia sťažností je touto smernicou právomoc    ministra   na    vybavovanie   sťažností   delegovaná   na    riaditeľa
        Odboru kontroly a sťažností ministerstva, ktorý je priamo podriadený ministrovi.

(3)	Za správne a včasné prešetrenie sťažností a petícií sú zodpovední zamestnanci Odboru kontroly a sťažností ministerstva, ktorí sťažnosti vybavujú. 

Článok 4
Podávanie a prijímanie sťažností a petícií

(1)  Sťažnosť podáva sťažovateľ písomne alebo ústne. Pri podávaní ústnej sťažnosti
	sú prítomní minimálne dvaja zamestnanci Odboru kontroly a sťažnosti, ktorí sťažnosť vybavujú. O ústnej sťažnosti, ktorú nemožno vybaviť ihneď, vyhotovia zamestnanci podľa § 5 ods. 3 zákona o sťažnostiach záznam, ktorý sťažovateľovi predložia na prečítanie a podpis. Na požiadanie sťažovateľovi vydajú rovnopis záznamu. Originál záznamu  zaevidujú prostredníctvom podateľne. 

(2)   Záznam obsahuje najmä:

        a)	názov orgánu, meno, priezvisko, titul a funkčné zaradenie zamestnancov 
             orgánu preberajúceho sťažnosť,
	b)	dátum vyhotovenia,
	c)	meno sťažovateľa a úplnú adresu trvalého pobytu, v prípade právnickej 
             osoby jej názov a sídlo, 
	d)	stručný a výstižný opis predmetu sťažnosti sťažovateľa a akých postupov, 
              prípadne opatrení sa sťažovateľ dožaduje,
	e)	prílohy, ktoré prikladá sťažovateľ,
	f)	  vlastnoručný podpis sťažovateľa po oboznámení sa s obsahom záznamu,
	g)	podpis zamestnanca, ktorý záznam vyhotovil a podpis druhého prítomného 
              zamestnanca.

(3)   Petícia musí byť vždy písomná.

(4)   Prijímanie písomných sťažností, záznamov o podaní ústnych sťažností a petícií  zabezpečuje podateľňa ministerstva.

(5) Sťažnosti a petície prijaté podateľňou ministerstva sa podľa platného registratúrneho poriadku postupujú:
a)	kancelárii ministra, ak je sťažnosť alebo petícia adresovaná ministrovi, 
b)	Odboru kontroly a sťažností ministerstva, ak sú sťažnosti a petície adresované ministerstvu. 

(6)	Ak sťažnosť alebo petícia nesmeruje proti osobe riaditeľa Odboru kontroly a sťažností ministerstva, postúpi ju kancelária ministra na vybavenie Odboru kontroly a sťažností ministerstva. 

(7)	Ak je podateľňou, napriek čl. 4 ods. 4 a 5 alebo kanceláriou ministra postúpené podanie niektorému organizačnému útvaru ministerstva, o ktorom organizačný útvar usudzuje, že je sťažnosťou alebo petíciou, postúpi takéto podanie bezodkladne Odboru kontroly a sťažností ministerstva. Ak podanie smeruje proti riaditeľovi Odboru kontroly a sťažností ministerstva, postúpi Odbor kontroly a sťažností ministerstva toto podanie kancelárii ministra.

Článok 5
Evidovanie sťažností a petícií

Sťažnosti a petície sú evidované centrálne Odborom kontroly a sťažností ministerstva v denníkoch „Evidencia sťažností“ a „Evidencia petícií“.

Článok 6
Zásady prešetrovania sťažností a petícií 

(1)   Podľa  § 7 ods. 2 zákona  o petičnom práve  sa na   prijímanie,  evidovanie,  vybavovanie a kontrolu  vybavovania petícií primerane použijú ustanovenia zákona o sťažnostiach.   

(2)   Prešetrovanie sťažnosti a petície podľa § 17 zákona o sťažnostiach je činnosť, pri ktorej ministerstvo postupuje tak, aby sa zistil skutočný stav veci a jeho súlad alebo rozpor so všeobecne záväznými právnymi predpismi, účelnosťou a hospodárnosťou plnenia úloh, aby zistilo osobu, ktorá zodpovedá za zistené nedostatky, ako aj príčiny ich vzniku a škodlivé následky.

(3)    Pri prešetrovaní sťažností a petícií sa podľa § 17 ods. 2 zákona o sťažnostiach vychádza z ich obsahu bez zreteľa na to, kto ich podal a proti komu smerujú.

(4)   Podanie sťažnosti alebo petície sa podľa § 6 zákona o sťažnostiach nesmie stať podnetom ani dôvodom na vyvodzovanie dôsledkov, ktoré by sťažovateľovi spôsobili akúkoľvek ujmu.

(5)   Ak sťažovateľ požiadal, aby sa jeho totožnosť podľa § 7 zákona o sťažnostiach utajila alebo ak je utajenie v záujme náležitého vybavenia sťažnosti, pri prešetrovaní sťažnosti sa postupuje len na základe jej odpisu, v ktorom sa neuvádza nič z toho, čo by umožňovalo identifikáciu sťažovateľa. Každý zúčastnený na vybavovaní veci, komu je sťažovateľova totožnosť známa, je povinný o nej zachovať mlčanlivosť, a  to aj  po ukončení  štátnozamestnanec -
	kého  pomeru alebo iného právneho vzťahu k ministerstvu.

(6)  Ak sťažovateľ požiadal o utajenie svojej totožnosti, ale charakter sťažnosti neumožňuje jej prešetrenie bez uvedenia niektorého z údajov o jeho osobe, je potrebné ho o tom bezodkladne upovedomiť. Zároveň je potrebné ho upozorniť, že vo vybavovaní sťažnosti sa bude pokračovať len vtedy, ak v určenej lehote písomne udelí súhlas s uvedením potrebného údaja alebo údajov o svojej osobe.

(7)   Sťažnosť nesmie podľa § 12 zákona o sťažnostiach vybavovať ani prešetrovať osoba, proti ktorej sťažnosť smeruje, ani osoba, ktorá je podriadená tejto osobe. Z vybavovania a z prešetrovania sťažnosti je vylúčený zamestnanec ministerstva,
a)	ktorý sa zúčastnil ako zamestnanec iného orgánu verejnej správy na činnosti, ktorá je predmetom sťažnosti,
b)	o ktorého nezaujatosti možno mať pochybnosti vzhľadom na jeho pomer k sťažovateľovi, jeho zástupcovi alebo k predmetu jeho sťažnosti, zamestnanec ministerstva, ktorý požiada o vylúčenie z vybavovania alebo z prešetrovania sťažnosti, nepreukazuje svoju zaujatosť,
c) ktorý sťažnosť prešetroval a sťažovateľ podal v tej istej veci opakovanú sťažnosť podľa § 20 zákona o sťažnostiach.

(8)   V prípade, že pri prešetrovaní sťažnosti sú ministerstvu doručené námietky voči zamestnancovi ministerstva, ktorý sťažnosť prešetruje, o vylúčení zamestnanca ministerstva z prešetrovania sťažnosti rozhoduje riaditeľ Odboru kontroly a sťažností ministerstva. O rozhodnutí je namietajúci obratom písomne informovaný.

(9)   Anonymná sťažnosť sa vybavuje ak obsahuje konkrétne údaje, ktoré nasved-čujú, že bol porušený všeobecne záväzný právny predpis. Ak anonymná 
        sťažnosť takéto údaje neobsahuje, nebude prešetrená a o tomto postupe sa vypracuje úradný záznam. 
 
(10) Sťažnosť alebo petícia, na prešetrenie ktorej nie je ministerstvo príslušné, je bezodkladne postúpená príslušnému orgánu verejnej správy, pričom o tomto postupe je súčasne upovedomený sťažovateľ,
	a)	ak je na prešetrenie sťažnosti vecne príslušný vyšší územný celok, sťažnosť je bezodkladne postúpená na priame vybavenie príslušnému vyššiemu územnému celku, 
b)	ak je na prešetrenie sťažnosti vecne príslušný poskytovateľ zdravotnej starostlivosti, sťažnosť je bezodkladne postúpená na priame vybavenie príslušnému poskytovateľovi zdravotnej starostlivosti,
c)	ak je na prešetrenie sťažnosti vecne príslušný Úrad verejného zdravotníctva SR, resp. niektorý z regionálnych úradov verejného zdravotníctva, sťažnosť je bezodkladne odstúpená na priame vybavenie týmto subjektom verejnej správy,
d)	ak je na prešetrenie sťažnosti vecne príslušný iný orgán verejnej správy, je bezodkladne postúpená na priame vybavenie príslušnému orgánu verejnej správy.

Článok 7
Právomoc ministra pri vybavovaní sťažností a petícií 

	Minister najmä:
 
a)	rozhoduje o predĺžení lehoty na vybavenie sťažnosti v prípadoch náročných na prešetrenie, podľa čl. 11 ods. 3,
b)	rozhoduje o uložení poriadkovej pokuty zamestnancom prešetrovaného subjektu za marenie prešetrovania sťažností alebo za nesplnenie povinností uvedených v zákone o sťažnostiach, ak osobitný predpis neustanovuje inak,
c)	uplatňuje a vyvodzuje dôsledky voči osobám, ktoré sú zodpovedné za neplnenie prijatých opatrení na odstránenie zistených nedostatkov a príčin ich vzniku, podľa zákona o sťažnostiach, poriadkovú pokutu môže uložiť aj opakovane,
d)	vydáva poverenia na prešetrenie sťažností a petícií na mieste,   
e)	oslobodzuje od povinnosti zachovávať mlčanlivosť o skutočnostiach, ktoré sa zamestnanci ministerstva dozvedeli pri prešetrovaní, vybavovaní sťažností a petícií podľa § 23 ods. 4 zákona o sťažnostiach; povinnosti mlčanlivosti môže zbaviť písomne aj tá osoba, v ktorej záujme majú zamestnanci túto povinnosť mlčanlivosti,
f)	vymenuje komisiu zloženú z troch až piatich členov na základe návrhu vedúceho služobného úradu ministerstva a riaditeľa Odboru kontroly a sťažností ministerstva v prípadoch, ak je odvolanie voči záverom prešetrenia, opakované riešenie zaujatosti, sťažnosť proti riaditeľovi Odboru kontroly a sťažností a pod., v ktorej podľa § 12 ods. 1 zákona o sťažnostiach nesmie byť menovaná osoba proti ktorej sťažnosť smeruje ani osoba, ktorá je podriadená tejto osobe. 

Článok 8
Kompetencie Odboru kontroly a sťažností  
pri vybavovaní sťažností a petícií

(1)	Riaditeľ Odboru kontroly a sťažností ministerstva zabezpečuje:

a)	vybavenie a prešetrovanie sťažnosti v pôsobnosti ministerstva na základe delegovania právomoci ministrom podľa čl. 3 ods. 2 tejto smernice,
b)	prešetrenie sťažnosti na mieste,
c)	predloženie návrhov  na predĺženie lehoty na vybavenie sťažností  a petícií ministrovi podľa čl. 11  tejto smernice,
d)	súčinnosť organizačných útvarov ministerstva, organizácií v priamej pôsobnosti rezortu ministerstva ako aj iných orgánov príslušných na vybavenie sťažnosti, v prípade potreby aj s vedúcim služobného úradu ministerstva,
e)	predloženie záverov o prešetrení sťažnosti a o prijatých opatreniach na odstránenie zistených nedostatkov a ich príčin  v prípadoch, keď  si ich minister vyžiada, alebo v prípadoch opakovanej sťažnosti, pri odvolaní sa sťažovateľa voči záverom prešetrenia sťažnosti a v ďalších prípadoch hodných osobitného zreteľa na žiadosť ministra,
f)	predloženie návrhov ministrovi na uloženie poriadkovej pokuty za marenie prešetrovania sťažnosti alebo nesplnenie povinnosti v prešetrovaných a vybavovaných subjektoch, ak osobitný predpis neustanovuje inak,
g)	s vedúcim služobného úradu ministerstva, predloženie návrhu na zloženie komisie podľa čl. 7 ods. 1 písm. f) ministrovi, 
h)  prekontrolovanie, či pôvodná sťažnosť bola správne vybavená, ak sťažova-teľ opakuje sťažnosť v tej istej veci bez uvedenia nových skutočností, 
ch)preloženie návrhov vedúcemu služobného úradu na vyvodenie dôsledkov voči zamestnancom za nedodržanie lehôt v zmysle čl. 11 tejto smernice a za nesprávne prešetrenie alebo vybavenie sťažnosti, 

zodpovedá za

i)	kontrolu plnenia prijatých nápravných opatrení prešetrovaným subjektom, ak tieto boli uložené a vyvodenie dôsledkov  voči osobám zodpovedným za ich neplnenie,  
j)	predloženie správy o vybavovaní sťažností a petícií za príslušný rok gremiálnej porade ministra najneskôr do 31.1. za predchádzajúci kalendárny rok.

(2)	Odbor kontroly a sťažností ministerstva pri vybavovaní sťažností najmä:

a)	zabezpečuje centrálnu evidenciu sťažností a petícií doručených ministerstvu a archiváciu sťažností a petícií na Odbore kontroly a sťažností ministerstva,
b)	vybavuje sťažnosti, ktoré upozorňujú na nesprávne postupy jednotlivých organizačných útvarov ministerstva alebo zamestnancov  týchto útvarov,  vedúcich organizácií v zriaďovateľskej alebo zakladateľskej  pôsobnosti ministerstva, sťažnosti u ktorých sťažovateľ nie je spokojný z ich pôvodným prešetrením subjektom verejnej správy v zriaďovateľskej alebo zakladateľskej pôsobnosti ministerstva, okrem sťažností vo veciach vykonávania štátnej služby podľa § 50 ods. 1 zákona č. 312/2001 Z. z. o štátnej službe a o zmene a doplnení niektorých zákonov v znení neskorších predpisov,
c)  organizačne zabezpečuje činnosť komisie zriadenej podľa čl. 7 písm. f) tejto  smernice,
d) včasne vybavuje sťažnosti v lehotách určených v čl. 11 tejto smernice, v prípade predlženia lehoty na jej vybavenie, informuje sťažovateľa o tejto skutočnosti,
e) včasne odstupuje sťažnosti orgánu verejnej správy príslušnému na jej vybavenie,
f)   zabezpečuje vrátenie originálu podania, ktoré je označené ako sťažnosť, ale nespĺňa zákonom určené náležitosti sťažnosti, sťažovateľovi,
g)	zabezpečuje činnosti súvisiace s ukladaním poriadkovej pokuty podľa § 22 zákona o sťažnostiach,
h)	zabezpečuje doplnenie sťažnosti podľa § 15 zákona o sťažnostiach, ak táto nemá náležitosti podľa § 5 ods. 4 a 5 zákona o sťažnostiach,
ch)	zabezpečuje utajenie totožnosti sťažovateľa, ak o utajenie požiadal alebo ak je utajenie totožnosti sťažovateľa v záujme vybavenia sťažnosti podľa § 7 zákona o sťažnostiach,
i)	zabezpečuje oboznámenie s obsahom sťažnosti toho, proti komu sťažnosť smeruje podľa § 14 zákona o sťažnostiach,
j)	zabezpečuje vyjadrenia, doklady a iné písomnosti, informácie, údaje a odborné stanoviská potrebné na vybavenie sťažnosti podľa zákona o sťažnostiach,
k)	zabezpečuje spoluprácu pri vybavovaní sťažností so sťažovateľom podľa zákona o sťažnostiach,
l)	o prešetrení sťažnosti vyhotoví zápisnicu podľa § 18 zákona o sťažnostiach,
m)	zabezpečuje písomné oznámenie o vybavení sťažnosti sťažovateľovi s odôvodnením, či je sťažnosť opodstatnená alebo neopodstatnená, písomné oznámenie je vypracované v zmysle zápisnice o prešetrení sťažnosti,
n) zabezpečuje odstupovanie podaní, ktoré nie sú sťažnosťami podľa čl. 13 smernice, 
o)	vypracováva správy o vybavovaní sťažností a petícií, ktoré predkladá prostredníctvom svojho predstaveného Gremiálnej porade ministra zdravotníctva Slovenskej republiky.

Článok 9
Spôsob prešetrovania sťažností a petícií
          			Odborom kontroly a sťažností

Sťažnosti a petície sa prešetrujú

(1)         na mieste:
  a)  prostredníctvom minimálne dvojčlennej  skupiny menovanej ministrom. Ak sa prešetrenia sťažnosti a petície zúčastní aj zamestnanec iného organizačného útvaru ministerstva alebo iného orgánu príslušného na vybavenie sťažnosti, skupinu navrhne riaditeľ Odboru kontroly a sťažností ministerstva po dohode s príslušným predstaveným. Zamestnanec iného organizačného útvaru ministerstva je povinný v súlade s § 16 ods. 1 zákona o sťažnostiach poskytnúť potrebnú súčinnosť po jeho menovaní skupiny,
  b)  so zabezpečením  získania  všetkých  dôkazov  formou    overených kópií originálov, ktoré sú potrebné na potvrdenie alebo vyvrátenie rozhodujúcich skutočností a správne posúdenie sťažnosti; overovanie kópií zabezpečí vedúci skupiny v súčinnosti so zamestnancom prešetrovaného subjektu, ktorého pracovnou činnosťou je kontrola a prešetrovanie sťažností a petícií.

(2)       na diaľku vyžiadaním overených kópií všetkých dôkazov, ktoré sú potrebné na potvrdenie alebo vyvrátenie rozhodujúcich skutočností a správne posúdenie sťažnosti a petície; overovanie kópií zabezpečí v súčinnosti so zamestnancom prešetrovaného subjektu, ktorého pracovnou činnosťou je kontrola a prešetrovanie sťažností a petícií.

Článok 10
Spôsob prešetrovania sťažností komisiou

(1)        Komisia   prešetrí  sťažnosť a vyhotoví  zápisnicu  o  prešetrení   podľa § 18   
             zákona  o sťažnostiach,

(2)     Komisia v mene ministra podľa § 19 zákona o sťažnostiach bezodkladne oboznámi sťažovateľa s výsledkom prešetrenia sťažnosti v písomnej podobe formou oznámenia s  odôvodnením, či je sťažnosť opodstatnená alebo neopodstatnená.

 (3)       V prípade, že je sťažnosť opodstatnená, v oznámení bude uvedené, že boli prijaté alebo vykonané opatrenia na odstránenie zistených nedostatkov a príčin ich vzniku.

Článok 11
Lehoty na vybavovanie sťažností a petícií 

(1)	Ministerstvo je povinné prešetriť a vybaviť sťažnosť alebo petíciu do 30 dní odo dňa, keď mu bola sťažnosť doručená.
(2)	Ak si vybavenie sťažnosti alebo petície vyžaduje súčinnosť iného orgánu, fyzickej osoby, právnickej osoby, ministerstvo je povinné vybaviť sťažnosť najneskôr do 60 dní odo dňa, keď mu bola doručená.
(3)	V prípadoch náročných na prešetrenie sťažnosti môže minister predĺžiť lehotu na jej vybavenie o ďalších 30 dní.
(4)	O predĺžení lehoty inej ako v čl. 11 ods. 1 musí byť sťažovateľ alebo zástupca petičného výboru informovaný.

Článok 12
Kontrola vybavovania sťažností a petícií

Kontrolu prijímania, evidencie, prešetrovania,   vybavovania sťažností a petícií ako aj plnenia opatrení prijatých na nápravu podľa zákona o sťažnostiach vykonávajú minimálne jeden krát ročne na ministerstve a vo vybraných organizáciách v zriaďovateľskej a zakladateľskej pôsobnosti ministerstva zamestnanci Odboru kontroly a sťažností, ktorí sú na vykonanie kontroly písomne poverení ministrom. Odbor kontroly a sťažností ministerstva je povinný v uvedených subjektoch aj kontrolovať, či sa opatrenia prijaté na odstránenie nedostatkov  a príčin ich vzniku riadne plnia  .  

Článok 13
Vybavovanie podaní, ktoré nie sú sťažnosťami

(1)	Originál podania označeného ako sťažnosť, ktoré podľa § 4 ods. 1 písm. a) až c) zákona o sťažnostiach nie je sťažnosťou, Odbor kontroly a sťažností ministerstva do piatich dní vráti s uvedením dôvodu pisateľovi v zmysle § 4 ods. 2 zákona o sťažnostiach.

(2)	Ak podanie označené ako sťažnosť vyjadruje nespokojnosť s poskytovaním zdravotnej starostlivosti a služieb súvisiacich s poskytovaním zdravotnej starostlivosti podľa §17 zákona č. 576/2004 Z. z. o zdravotnej starostlivosti, službách súvisiacich s poskytovaním zdravotnej starostlivosti a o zmene a doplnení niektorých zákonov v znení neskorších predpisov a podľa § 4 ods. 2 zákona o sťažnostiach nie je sťažnosťou, Odbor kontroly a sťažností ministerstva toto podanie vráti do piatich dní s uvedením dôvodu tomu, kto ho podal.

(3)	Originál podania, označeného ako sťažnosť proti rozhodnutiu orgánu verejnej správy vydanému v správnom konaní, Odbor kontroly a sťažností ministerstva bezodkladne vráti pisateľovi s poučením a ak ide o neprávoplatné rozhodnutie, aj orgánu príslušnému na rozhodnutie o opravnom prostriedku.

(4)	Ak má podanie charakter podnetu na kontrolu zaeviduje ho Odbor kontroly a sťažností ministerstva  ako podnet na kontrolu a o uvedenom informuje pisateľa.
(5)	Podanie, ktoré  má charakter dopytu a nie je sťažnosťou, Odbor kontroly a sťažností ministerstva ho postúpi na priame vybavenie vecne príslušnému organizačnému útvaru ministerstva alebo príslušnému orgánu verejnej správy.

(6)	Podanie, v ktorom sa sťažovateľ domáha ochrany svojich práv a právom chránených záujmov a nie je sťažnosťou, ak konanie o ňom upravujú osobitné predpisy v zmysle občianskeho, trestného a správneho konania. Odbor kontroly a sťažností ministerstva  toto podanie vráti do piatich dní s uvedením dôvodu tomu, kto ho podal.

(7)	Podanie vo veci o ktorej ešte nerozhodol príslušný orgán v riadnom konaní podľa platných právnych predpisov, napr. v súdnom, správnom, daňovom resp. v inom konaní nie je sťažnosťou. Odbor kontroly a sťažností ministerstva  toto podanie vráti do piatich dní s uvedením dôvodu tomu, kto ho podal.

(8)	Ak  má  podanie  charakter  žiadosti o poskytnutie informácie  podľa  zákona      č. 211/2000 Z. z. o slobodnom prístupe k informáciám a o zmene a doplnení niektorých zákonov, v znení neskorších predpisov, Odbor kontroly a sťažností  pisateľovi  do piatich dní túto skutočnosť  oznámi v zmysle § 4 ods. 2 zákona o sťažnostiach a originál podania Odbor kontroly a sťažností  ministerstva  postúpi na vybavenie Komunikačnému odboru ministerstva.

(9)	Podania, ktoré nie sú sťažnosťami, eviduje Odbor kontroly a sťažností v osobitnom denníku „Evidencia bežnej korešpondencie“. 

Článok 14
Zrušovacie ustanovenie

Zrušuje sa Smernica Ministerstva zdravotníctva Slovenskej republiky k podávaniu, prijímaniu, evidovaniu, vybavovaniu a kontrole vybavovania sťažností a petícií a k vybavovaniu podaní,  ktoré  nie  sú   sťažnosťami  na  Ministerstve zdravotníctva  SR  č.  47193/2005-SMKS zo dňa 1.7.2005.

Článok 15
Účinnosť

Táto smernica nadobúda platnosť dňom podpisu ministra a účinnosť dňom 15.decembra 2006.

Bratislava 30.11.2006

	Ivan Valentovič
	        minister